For familien Svensson fra Hjallerup er nytårsaften lig med fyrværkeri. - Nytårsaften er én gang om året, så der må vi godt spendere lidt. Det er fint for mig, siger far i familien, Daniel Svensson. Sammen med sine sønner var han onsdag eftermiddag forbi PN El-service i Dronninglund for at købe ind til de helt store nytårsbrag. For nok har prisstigninger og inflation i år holdt deres indtog i danskernes privatøkonomi. Men midt iblandt bomberør og batterier synes det lykkelig glemt. - Fyrværkerisalget i år har været ligesom det har været de foregående år. Vi har solgt fyrværkeri siden 2015, og kurven er sådan set kun gået opad siden da, fortæller Per Nielsen, indehaver af PN El-service. Spår markant fald Men det er nu ikke hvad Dansk Erhverv spår for salget af nytårskrudt i år. Ifølge en analyse foretaget blandt 1001 adspurgte danskere, står vores forbrug, når det kommer til fyrværkeri, til at falde med 33 procent i år. En tendens, der dog ikke synes at have fundet vej til Dronninglund endnu. - Vi har meget de samme kunder. De går efter det samme hvert år. De samme batterier og de samme juniorsortimenter, konstaterer Per Nielsen om årets fyrværkerisalg. I det hele taget er det gerne firecifrede beløb, der ender med at blive slået ind på kasseapparatet i fyrværkerisalget hos Per Nielsen. Og familien Svensson fra Hjallerup er da heller ingen undtagelse. Her ender regningen for alt fra stjernekastere til raketter på i alt 1500 kroner. - Det var sådan en god nordjysk handel. Så det er godkendt, konstaterer Daniel Svensson, inden han sammen med familien sætter kurs mod bilen – med favnen fuld af fyrværkeri.

Referat:
Ifølge en analyse fra Dansk Erhverv skruer danskerne kraftigt ned for fyrværkeribudgettet i år. Men den besked er tilsyneladende ikke nået til Nordjylland.